ताला तोड़कर घर में घुसने वाली दुल्हन के पति ने कहा- मौत के डर के कारण भागा हूं घर से

बेगूसराय. बेगूसराय की प्रीति की शादी धीरज कुमार से जबरदस्ती की गई थी। इस विवाह को पति और उसके परिवार के लोग नहीं मानते थे और प्रीति को ससुराल नहीं ले गए। इसके बाद प्रीति 14 फरवरी को बैंड बाजे के साथ बारात लेकर पति के घर पहुंची और धरने पर बैठ गई। उसकी मांग थी कि पति उसे अपनाए नहीं तो जान दे देगी। पति के घर के बाहर प्रीति चार दिन तक धरने पर बैठी रही, जिससे पति धीरज पर दबाव बना और वह परिवार समेत फरार हो गया। इसके बाद प्रीति ने घर के दरवाजे पर लगा ताला तोड़ा और ससुराल में रहने लगी, उसका पति और ससुराल के लोग अभी भी फरार हैं और प्रीति अकेले रहने को मजबूर है।

इस मामले में प्रीति के पति धीरज कुमार से दैनिक भास्कर के संवाददाता ने संपर्क कर जाना क्यों वह अपनी पत्नी को अकेला छोड़कर फरार है। प्रीति के पति धीरज कुमार ने कहा कि गांव से फरार होने की गलत अफवाह फैला दी गई है। मैं गांव से भागा नहीं हूं, बल्कि जान जाने के भय से सपरिवार छिप कर रह रहा हूं। स्कूल नहीं जा पा रहा हूं (धीरज सरकारी स्कूल में टीचर है) और ना ही अपने वरीय अधिकारियों से मिलकर अपनी स्थिति से अवगत करा पा रहा हूं।

पुलिस से सुरक्षा लेने के सवाल पर धीरज कुमार का कहना है कि डर से अभी शिकायत नहीं कर पाया हूं। एसपी से मिलकर अपनी बात रखूंगा। कहते हैं कि शादी दो परिवार का भी मिलन होता है जिस शादी की शुरुआत ही झूठ और फरेब से हुई हो वह शादी कैसे सफल हो सकेगी। धीरज ने कहा कि जिस लड़की से शादी हुई ही नहीं उसे अपनाने का प्रश्न कहां उठता है। 21 अप्रैल 2014 की शाम स्कूल से लौटने के दौरान मेरा अपहरण शादी के लिए कर लिया गया।

जबरिया शादी के दौरान जब मैने इनकार किया तो मेरी जमकर पिटाई की गई, जिस कारण मैं बेहोश हो गया उसी अवस्था में मेरी शादी हुई। मेरे परिजनों ने मामले में अपहरण का मुकदमा कर रखा है। शादी की अहले सुबह प्रीति के घर से पुलिस ने मुझे बरामद किया। मेरे अपहरण के आरोप में प्रीति के पिता छह महीने जेल भी रहे। परिवार न्यायालय में भी पकड़ौआ शादी के खिलाफ मामला दायर है। न्यायालय से जो निर्णय आएगा मुझे मान्य होगा। घर पर कब्जा जमाने का आरोप लगाते हुए धीरज कहते हैं कि स्वभाविक तौर पर लड़की के प्रति समाज का नजरिया नरम रहता है, लेकिन जब महिला और पुरुष के बराबरी की बात समाज में की जा रही है तो पकड़ौआ शादी को जायज मनवाने में समाज का यह दोहरा रवैया क्यों। धीरज कहते हैं कि इस तरह की शादी कभी सफल हो ही नहीं सकती।

अपनाये या ना अपनायें यही जीऊंगी यही मरूंगी: प्रीति

दैनिक भास्कर से बात करते हुए प्रीति ने कहा कि मेरे पति मुझे अपनाये या नहीं अपनाये मैं अपने ससुराल में ही जीऊंगी और मरूंगी। किसी भी हालत में इस घर से अपना नाता अब मैं तोड़ने वाली नहीं। प्रीति ने कहा कि मैं चाहती हूं कि मेरे ससुराल वाले यहां आकर रहें, मैं अपने प्यार से उन्हें जीत लूंगी। शादी के दौरान धीरज की पिटाई के संदर्भ में पूछे जाने पर प्रीति ने कहा कि इस संबंध में मुझे कुछ ज्ञात नहीं। मेरे पति जहां रहें खुशी से रहें यही मेरे लिए बहुत है। प्रीति ससुराल वालों के खिलाफ कुछ भी बोलने से परहेज कर रही थी। ससुराल वालों के खिलाफ सारे प्रश्न का जवाब प्रीति ने टाल दिया तथा कहा कि मकदमपुर में उसे कोई परेशानी नहीं है। अपने ससुराल में खाना बनाकर खाती हूं। गांव की महिलाओं का काफी सहयोग मिल रहा है।

जल्द ही दोनों परिवार का होगा मिलन

महिला आयोग की सदस्य रीना कुमारी ने बताया कि दोनों परिवार के लोगो से बात हो रही है जल्द ही मामले को सुलझा लिया जायेगा।

आगे देखिए पूरे घटनाक्रम से संबंधित फोटोज...